钦定古今图书集成/明伦汇编/家范典/第099卷 > 礼记 > 《坊记》
## 钦定古今图书集成/明伦汇编/家范典/第099卷 > 礼记 > 《坊记》

子云：“睦于父母之党，可谓孝矣，故君子用睦以合族。
《诗》云：‘此令兄弟，绰绰有裕。不令兄弟，交相为愈’。”

〈陈注〉因睦以合族”谓会聚宗族为燕食之礼，因以致其和睦之情也。“《诗小雅角弓》之篇。令，善也。“绰绰”，宽容之貌。愈，病也。〈大全〉庆源辅氏曰：“因孝以睦父母之党，因睦以合远近之族，未能孝于其亲，安能睦其党乎？故曰可谓孝矣。”“绰绰有裕，故能合族也。交相为愈，岂能合族乎？”严陵方氏曰：“于父母之党犹且睦之，况父母乎？故可谓孝矣。”

又

子云：“因其酒肉，聚其宗族，以教民睦也。”

〈陈注〉《祭礼》之末序，昭穆相献酬，此以和穆之道教民也。〈大全〉“因其酒肉”者，因祭祀之酒肉也。“聚其宗族”者，谓群昭群穆咸在也。聚其宗族，则交相亲矣，故曰“教民睦”也。